4.2.2.

V nasledovných bodoch sú popísané komponenty testovacieho zariadenia (každý komponent je označený skratkou použitou v schéme v poddoplnkoch 2 a 3). Technická služba môže povoliť použitie rôznych zariadení za predpokladu, že poskytujú ekvivalentné výsledky: 4.2.2.1. zariadenie na zachytávanie všetkých výfukových plynov emitovaných motorom počas testu; je to spravidla zariadenie otvoreného typu udržujúce atmosferický tlak na výstupe(och) výfuku motocykla. Ak sú však splnené podmienky protitlaku (± 1,25 kPa), môže sa použiť uzavretý systém. Zachytávanie plynov musí byť také, aby nedochádzalo ku takej kondenzácii, ktorá by mohla podstatnejšie ovplyvniť povahu výfukových plynov pri testovacej teplote; 4.2.2.2. potrubie (Tu) spájajúce zachytávacie zariadenie so zariadením na odber vzoriek plynov. Toto spojovacie potrubie i zariadenie na odber vzoriek plynov musí byť zhotovené z nehrdzavejúcej ocele alebo iného materiálu, ktorý neovplyvňuje zloženie zachytávaných plynov a odoláva ich teplotám; 4.2.2.3. výmenník tepla (Sc) schopný obmedzovať zmeny teploty riedených plynov v prívodnom otvore čerpadla s toleranciou ± 5 °C počas celej doby testu. Tento výmenník musí byť vybavený predhrievacím systémom, ktorý je schopný uviesť plyny na ich prevádzkovú teplotu (s toleranciou ± 5 °C) pred začiatkom testu; 4.2.2.4. objemové čerpadlo (P1) určené pre nasávanie riedených plynov a poháňané elektromotorom, ktoré môže pracovať s vymedzenými konštantnými rýchlosťami. Čerpadlo musí zabezpečovať konštantný prietok s dostatočným objemom, aby bolo zaručené, že sú nasávané všetky výfukové plyny. Je možné tiež použiť zariadenie s Venturiho trubicou s kritickým prúdením; 4.2.2.5. zariadenie, ktoré môže plynule zaznamenávať teplotu riedených plynov vstupujúcich do čerpadla; 4.2.2.6. sonda (S3) pripojená k vonkajšej časti zariadenia na zachytávanie plynov, ktorá môže zachytávať konštantnú vzorku riediaceho vzduchu pomocou čerpadla, filtra a prietokomeru počas celej doby trvania testu; 4.2.2.7. sonda (S2) nasmerovaná proti prúdu do prúdu riedených plynov pred objemovým čerpadlom, na odber vzorky zmesi riedených plynov pri konštantnej rýchlosti počas celej doby trvania testu, pomocou čerpadla, filtra a prietokomeru. Minimálna rýchlosť prúdenia plynov v oboch vyššie popísaných vzorkovacích systémoch, musí byť najmenej 150 l/h; 4.2.2.8. dva filtre (F2 a F3) umiestnené za sondami S2 a S3 určené na zachytenie pevných čiastočiek vznášajúcich sa v prúde vzoriek zhromažďovaných do vakov. Je potrebné dbať najmä na to, aby neovplyvňovali koncentrácie plynných zložiek vo vzorkách; 4.2.2.9. dve čerpadlá (P2 a P3) na odoberanie vzoriek zo sond S2 a S3 a ich plnenie do vakov Sa a Sb; 4.2.2.10. dva ručne nastaviteľné ventily (V2 a V3) umiestnené sériovo za čerpadlami P2 a P3 na reguláciu toku vzoriek do vakov; 4.2.2.11. dva rotametre (R2 a R3) umiestnené sériovo v linkách „sonda, filter, čerpadlo, ventil, vak“ (S2, F2, P2, V2, Sa a S3, F3, P3, V3, Sb) umožňujúce kedykoľvek vizuálnu kontrolu toku vzorky; 4.2.2.12. nepriepustné vzorkovacie vaky na zachytávanie riediaceho vzduchu a zmesi zriedených plynov s dodatočným objemom, aby nebolo prerušené normálne prúdenie vzoriek. Vaky musia mať samočinný uzáver v bočnej stene vaku, ktorý sa dá rýchle a tesne uzavrieť, buď v okruhu odberu vzoriek, alebo aj v analytickom okruhu na konci testu; 4.2.2.13. dva diferenčné tlakové manometre (g1 a g2) umiestnené nasledovne:



g1: pred čerpadlom P1, na meranie rozdielu tlaku medzi zmesou výfukových plynov a riediaceho vzduchu a atmosferickým tlakom; g2: pred a za čerpadlom P1, na meranie zvýšenia tlaku vyvolaného v prúde plynov; 4.2.2.14. otáčkomer na počítanie otáčok rotačného výtlačného čerpadla P1; 4.2.2.15. trojcestné ventily vo vyššie uvedených okruhoch odberu vzoriek určené na usmerňovanie toku vzoriek, buď do ovzdušia alebo do príslušných odberových vakov počas testu. Musia sa použiť rýchločinné ventily. Musia byť vyrobené z materiálov neovplyvňujúcich zloženie plynov; okrem toho ich prietokové prierezy a tvary musia byť také, aby sa straty pri plnení zmenšili na technicky možné minimum.